ไทยพาณิชย์ออกทริกเกอร์ชูกลยุทธ์ลดผันผวน
บลจ.ไทยพาณิชย์ เสิร์ฟทริกเกอร์ฟันด์ “กองทุนสมาร์ท เทรด 555 บี” ชูอนุพันธ์บริหารความเสี่ยง ลดความผันผวนของตลาด
23 ส.ค. 2559

บลจ.ไทยพาณิชย์ เสิร์ฟทริกเกอร์ฟันด์ “กองทุนสมาร์ท เทรด 555 บี” ชูอนุพันธ์บริหารความเสี่ยง ลดความผันผวนของตลาด
นายสมิทธ์ พนมยงค์ ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) ไทยพาณิชย์ เปิดเผยว่า บลจ.ไทยพาณิชย์ อยู่ระหว่างเสนอขายกองทุนเปิดไทยพาณิชย์ สมาร์ท เทรด 555 ฟันด์ บี (SCBST555B) มูลค่าโครงการ 5,000 ล้านบาท ลงทุนขั้นต่ำ 10,000 บาท ระหว่างวันนี้ - 25 ส.ค.2559 ซึ่งเป็นกองทุนทริกเกอร์ที่บริหารโดยใช้กลยุทธ์การป้องกันความเสี่ยงมาช่วยลดความผันผวนของตลาดหรือเรียกว่าแอปโซลูท รีเทิร์น สามารถสร้างผลตอบแทนจากการลงทุนในทุกสภาวะตลาด ไม่ว่าจะเป็นตลาดขาขึ้น ขาลงหรือแกว่งตัวแคบๆ ไม่จำเป็นต้องอาศัยการจับจังหวะการลงทุนแบบกองทริกเกอร์ที่ผ่านมา  เนื่องจากใช้ตราสารอนุพันธธ์นการบริหารความเสี่ยงจากปัจจัยของตลาด 
ทั้งนี้ กองทุน SCBST555B  มีนโยบายกระจายการลงทุนในหุ้น ตราสารหนี้ ตราสารกึ่งหนี้กึ่งทุน เงินฝาก หน่วยลงทุนของกองทุน เช่น กองทุนรวมทองคำ กองทุนรวมอสังหาริมทรัพย์ หน่วยทรัสต์เพื่อการลงทุนในอสังหาริมทรัพย์ (รีท) กองทุนรวมโครงสร้างพื้นฐานและหรือกองทุนอีทีเอฟ โดยจะพิจารณาปรับสัดส่วนการลงทุนได้ตั้งแต่ 0-100% ของมูลค่าทรัพย์สินสุทธิของกองทุนรวมและกองทุนอาจลงทุนในต่างประเทศไม่เกิน 79% ของมูลค่าทรัพย์สินสุทธิของกองทุน นอกจากนี้อาจลงทุนหรือมีไว้ในสัญญาซื้อขายล่วงหน้า เพื่อเพิ่มประสิทธิภาพการบริหารการลงทุน
กองทุน SCBST555B  เน้นลงทุนในตลาดหุ้นไทย ซึ่งใช้กลยุทธ์การคัดเลือกหุ้นรายตัวเป็นหลักและมุ่งสร้างผลตอบแทนจากความสามารถในการเลือกหุ้นที่เอาชนะตลาดได้เป็นสำคัญ โดยมีโอกาสรับซื้อคืนหน่วยลงทุนโดยอัตโนมัติ 2 ครั้งภายในระยะเวลา 1 ปี ตามเงื่อนไขที่กำหนด ครั้งแรกเมื่อหน่วยลงทุนมีมูลค่ามากกว่าหรือเท่ากับ 10.50 บาทต่อหน่วย ซึ่งจะรับซื้อคืนหน่วยลงทุนโดยอัตโนมัติในอัตราไม่น้อยกว่า 5.00% ของมูลค่าที่ตราไว้ (10 บาท) และครั้งที่ 2 กรณีหากมูลค่าหน่วยลงทุนมากกว่าหรือเท่ากับ 11.3626 บาทต่อหน่วย เป็นเวลา 3 วันทำการติดต่อกัน และสามารถรับซื้อคืนอัตโนมัติได้ไม่ต่ำกว่า 11.1486 บาทต่อหน่วย นอกจากนี้ยังมีนโยบายตัดขาดทุนเพื่อคืนเงินให้ผู้ถือหน่วย หาก ณ วันทำการใดที่มูลค่าหน่วยลงทุนน้อยกว่าหรือเท่ากับ 9.5000บาทต่อหน่วย